Avainsanat

Tiivistelmä



Avainsanat

1 Kumoamiskanne - Kannekelpoiset toimet - Kannekelpoisen toimen käsite - Toimet, joilla on sitovia oikeusvaikutuksia - Komission yksikön sellaisille jäsenvaltion kansallisille viranomaisille osoittama kirje, jotka vastaavat yhteisön säännöstön soveltamisesta yhteisen markkinajärjestelyn yhteydessä (EY:n perustamissopimuksen 173 artikla, neuvoston asetus N:o 136/66 ja neuvoston asetuksen N:o 729/70 4 ja 5 artikla) 2 Kumoamiskanne - Luonnolliset henkilöt tai oikeushenkilöt - Suoraan ja erikseen luonnollisia henkilöitä tai oikeushenkilöitä koskevat toimet - Yksityistä suoraan koskeva toimi - EMOTR:n vastattavakseen ottamat, yhteisen markkinajärjestelyn yhteydessä suoritettuihin toimiin liittyvät kulut - Komission yksikön kirje, joka on osoitettu yhteisön säännöstön soveltamisesta vastaaville jäsenvaltion kansallisille viranomaisille ja jossa ilmaistaan kanta tilien tarkastamista ja hyväksymistä edeltävässä vaiheessa (EY:n perustamissopimuksen 173 artiklan neljäs kohta) 3 Vahingonkorvauskanne - Vahingonkorvauskanteen itsenäisyys kumoamiskanteeseen nähden - Yhteisön säädökseen kohdistuvan kumoamiskanteen tutkimatta jättämisellä ei ole vaikutusta sellaisen kanteen tutkittavaksi ottamiseen, jolla vaaditaan korvausta riidanalaisen säädöksen antaneen toimielimen lainvastaisesta toiminnasta aiheutuneesta vahingosta (EY:n perustamissopimuksen 173 ja 178 artikla sekä 215 artiklan toinen kohta) 4 Sopimussuhteen ulkopuolinen vastuu - Edellytykset - Lainvastaisuus - Vahinko - Syy-yhteys - Kansallisen elimen yhteisön säännöstöä sovellettaessa aiheuttama vahinko, josta tämä elin on vastuussa - Yhteisöjen tuomioistuinten toimivallan puuttuminen (EY:n perustamissopimuksen 178 artikla ja 215 artiklan toinen kohta)

Tiivistelmä

1 Vain sellainen toimi tai päätös voi olla kumoamiskanteen kohteena, joka luo sitovia oikeusvaikutuksia, jotka vaikuttavat suoraan kantajan etuihin muuttaen selvästi sen oikeusasemaa. Jotta voidaan arvioida, onko yhden komission pääjohtajan allekirjoittama, virallisesti jäsenvaltiolle ja sen kansallisille viranomaisille, mutta ei kantajalle, osoitettu kirje tällainen toimi, kyseisen kirjeen sanamuotoa on tulkittava ottaen huomioon asiaan liittyvät tosiseikat ja oikeussäännöt, joiden perusteella se on laadittu ja annettu tiedoksi kansallisille viranomaisille. Tältä osin kirje, joka ainoastaan sisältää näille elimille osoitetun ehdotuksen yhteisön tutkimuksista alkunsa saaneen riidan lopettamiseksi sekä niille esitetyn kehotuksen jäädyttää väliaikaisesti kaikki varastointimaksut tai takuut, jotka koskevat intervention kohteena rasva-alan yhteisessä markkinajärjestelyssä olevaa oliiviöljyä, ei ole luonteeltaan päätös. Erityisesti kun sekä yhteisiä markkinajärjestelyjä koskevien yhteisön säännösten soveltaminen että yhteisen maatalouspolitiikan rahoitukseen tarpeellisten rahavarojen käyttöön ottaminen kuuluu tätä varten nimitetyille kansallisille elimille, komission yksiköillä ei ole toimivaltaa antaa näitä säännöksiä koskevia soveltamispäätöksiä tai rahoituksen myöntämistä koskevia päätöksiä. Komission yksiköt voivat ainoastaan ilmaista mielipiteensä, joka ei sido kansallisia viranomaisia, yhteisön säädösten toimeenpanosta sekä päättää vuotuisten tilien tarkastamisen ja hyväksymisen yhteydessä, ottaako EMOTR vastattavakseen valtiollisille interventioelimille aiheutuneet kulut. 2 Yhteisön toimi voi koskea suoraan yksityistä, joka voi siten nostaa siitä kanteen perustamissopimuksen 173 artiklan neljännen kohdan nojalla, vain jos kyseinen toimi ei jätä niille, joille se on osoitettu ja joiden tehtävänä on sen täytäntöönpano, ollenkaan harkintavaltaa, koska täytäntöönpano on luonteeltaan puhtaasti automaattista ja se perustuu yksinomaan yhteisön lainsäädäntöön. Näin on myös silloin kun niillä, joille toimenpide on osoitettu, on vain teoreettinen mahdollisuus olla ryhtymättä yhteisön toimenpiteessä edellytettyihin toimiin ja kun heidän tahdostaan ryhtyä säädöksen mukaisiin toimenpiteisiin ei ole epäilystäkään. EMOTR:n vastattavakseen ottamien, yhteisen markkinajärjestelyn yhteydessä suoritettuihin interventiotoimiin liittyvien menojen osalta tilien tarkastamista ja hyväksymistä aikaisemmassa epävirallisessa vaiheessa, jolla ainoastaan valmisteltiin komission lopullista päätöstä, komission yksiköiden kansallisille viranomaisille esittämät pelkät kannanotot eivät koske taloudellista toimijaa suoraan perustamissopimuksen 173 artiklan neljännessä kohdassa tarkoitetulla tavalla. 3 Perustamissopimuksen 178 artiklan ja 215 artiklan toisen kohdan mukainen vahingonkorvauskanne on luotu itsenäiseksi oikeussuojakeinoksi, jolla on erityistehtävä oikeussuojakeinojen muodostamassa järjestelmässä, siten, että yhteisön toimielimen toimea koskevan kumoamiskanteen tutkimatta jättämisestä ei sellaisenaan voi aiheutua sellaisen kanteen tutkimatta jättämistä, jossa vaaditaan korvausta vahingosta, jota väitetään kärsityn toimielimen lainvastaisen, riidanalaisen toimen antamiseen liittyvän toiminnan vuoksi. 4 Sopimussuhteen ulkopuolisen yhteisön vastuun syntymisen edellytyksenä on tiettyjen edellytysten täyttyminen yhteisön toimielinten väitetyn lainvastaisen menettelyn, vahingon tosiasiallisen ja varman syntymisen sekä kyseisen toimielimen menettelyn ja väitetyn vahingon välisen suoran syy-yhteyden osalta. Yhteisöjen tuomioistuimilla ei ole toimivaltaa turvata vahingon korvaamista, joka on aiheutunut sellaisen jäsenvaltion kansallisen viranomaisen päätöksestä, jonka tehtävänä on varmistaa yhteisön säännöstön täytäntöönpano yhteisen maatalouspolitiikan alalla, kun tällä päätöksellä ei ole mitään tekemistä komission yksiköiden menettelyn kanssa kyseen ollessa komission epävirallisesta yhteistyöstä kansallisten viranomaisten kanssa ja päätöksen riippuessa näiden viranomaisten vapaasta ja itsenäisestä valinnasta.